આપ આપના પ્રોવિડન્ડ ફંડ એટલે કે પીએફ ખાતાને આશીર્વાદ માનીને અને ભવિષ્ય માટે રોકાણના એક સાધન સમજીને ખાસ ધ્યાન નથી આપતા ? તો આપે સાવધાન રહેવાની જરૂર છે . વળી , જો આપે પાછલી કંપનીની નોકરી છોડીને નવી નોકરી શરૂ કર્યા બાદ પોતાના પીએફના પૈસા નથી ઉપાડ્યા ? તો આપના નાણા છૂમંતર થઇ જાય એ પહેલા તેનો ઉપાડ કરી લેવો જોઇએ . ભારતના ગુપ્તચર તંત્ર પાસે એવી માહિતી આવી છે કે હેકર્સની એક ગેંગની નજર ભારતીયોના પીએફ ખાતાઓ પર છે . આ હેકર્સ પીએફ ખાતામાંથી મોટી રકમ ઉડાવી દેવાની ફિરાકમાં છે . અંગ્રેજી બિઝનેસ દૈનિક બિઝનેસ સ્ટાન્ડર્ડના એક અહેવાલ અનુસાર અત્યાર સુધીમાં હેકર્સે નકલી દાવાઓ કરીને રૂપિયા 2 કરોડથી વધારે રકમ પર હાથ સાફ કરી લીધો છે . તેમાંથી મોટા ભાગના ખાતાઓમાં બેલેન્સ ખૂબ ઓછું હતું . આ માટે હેકર્સે મોટા ભાગે એવા ખાતાઓને નિશાન બનાવ્યા હતા જે બેકાર કે નિષ્ક્રિય પડ્યા હતા . માહિતગારોનું કહેવું છે કે જો આપને આપના પીએફ ખાતામાં કોઇ પણ પ્રકારની ગરબડ જણાય તો તેની માહિતી એમ્પ્લોઇઝ પ્રોવિડન્ડ ફંડ ઓર્ગેનાઇઝેશન ( ઇપીએફઓ ) ને ચોક્કસ આપવી . જેમના દ્વારા આપને આપના ખાતાની સુરક્ષા અંગે માહિતી મળશે . જો ઇપીએફઓ આપને આપના રેકોર્ડ ચકાસવાની અનુમતી આપતા નથી તો આપ માહિતીના અધિકાર કાયદા હેઠળ માહિતી પ્રાપ્ત કરી શકો છે .